POLAR แจงกรณีเพิ่มทุน PP 4 พันล้านหุ้น
POLAR แจงกรณีเพิ่มทุน PP 4 พันล้านหุ้น หลังวานนี้ ก.ล.ต.มีคำสั่งให้ชี้แจงกรณีดังกล่าวและสั่งไม่ให้การอนุญาตเป็นผลสำหรับการเสนอขายหุ้นเพิ่มทุน PP จนกว่า ก.ล.ต.จะได้มีคำสั่งเปลี่ยนแปลงเป็นอย่างอื่น
6 ต.ค. 2558

ผศ.ดร.ญาณกร วรากุลรักษ์ประธานเจ้าหน้าที่บริหารบริษัท โพลาริส แคปปิตัล จำกัด (มหาชน) หรือ POLAR เปิดเผยว่า ตามที่บริษัทได้รับอนุมัติจากมติที่ประชุมวิสามัญผู้ถือหุ้น ครั้งที่ 2/2557 เมื่อวันที่ 8 ธันวาคม 2557 อนุมัติให้บริษัทจัดสรรและเสนอขายหุ้นสามัญเพิ่มทุนให้แก่บุคคลในวงจำกัดหรือผู้ลงทุนสถาบัน จำนวน 20,000,000,000 หุ้น มูลค่าที่ตราไว้ หุ้นละ 30.00 บาท
โดยจะกำหนดราคาเสนอขายไม่ต่ำกว่าร้อยละ 90 ของราคาถัวเฉลี่ยถ่วงน้ำหนักของหุ้นบริษัทในตลาดหลักทรัพย์รวม 7-15 วันทำการก่อนวันที่ออกและเสนอขาย และได้มีมติมอบอำนาจให้ประธานเจ้าหน้าที่บริหาร และ/หรือบุคคลที่ได้รับมอบหมายจากประธานเจ้าหน้าที่บริหาร เป็นผู้มีอำนาจกระทำการแทนบริษัทฯ และมีอำนาจในการดำเนินการพิจารณาจัดสรรและเสนอขายเป็นคราวเดียวหรือหลายคราว และมีอำนาจกำหนดเงื่อนไขและรายละเอียดต่างๆ ที่เกี่ยวข้องกับการเสนอขายหุ้นดังกล่าว เพื่อให้บริษัทได้รับประโยชน์สูงสุด
บัดนี้บริษัทมีความจำเป็นต้องใช้เงินทุนเพื่อชำระคืนเงินกู้ยืมสถาบันการเงิน และสำรองไว้สำหรับการเพิ่มทุนตามสัดส่วนในบริษัท Glory Acme Co., Ltd. ซึ่งเป็นบริษัทร่วมทุน ส่วนที่เหลือใช้เป็นเงินทุนหมุนเวียนในกิจการ
ดังนั้น เมื่อวันที่ 28 กันยายน 2558 ทางประธานเจ้าหน้าที่บริหาร จึงเห็นควรจัดสรรหุ้นสามัญเพิ่มทุนให้แก่นักลงทุนเฉพาะเจาะจง (Private Placement) ตามที่ได้รับมอบอำนาจจากที่ประชุมผู้ถือหุ้น โดยจัดสรรให้กับนักลงทุน 4 รายได้แก่ นางสาวศรัญญา นาเหลากลาง 2 นางสาวศิริพร ช่างปรุง 3 นายอรรถวัติ ศิริสิทธิธงไชย 4 นายกฤตย์ อินทรพรอุดม
ส่วนราคาที่ขายหุ้นให้กับผู้ลงทุนเฉพาะเจาะจงสำหรับจำนวน 4,000,000,000 หุ้น (สี่พันล้านหุ้น) มีราคาเสนอขาย 0.117 บาทต่อหุ้น โดยคำนวณจากราคาปิดถัวเฉลี่ยถ่วงน้ำหนักของหุ้นบริษัทฯ ในตลาดหลักทรัพย์รวม 7 วันทำการก่อนวันที่ออกและเสนอขาย เมื่อวันที่ 28 กันยายน 2558 ดังนั้นการคำนวณจึงได้นำราคาตลาดในวันที่อนุมัติมาคำนวณด้วย (วันที่ 18 – 28 กันยายน 2558) ซึ่งเท่ากับ 0.130 บาทต่อหุ้น ปรับด้วยส่วนลดร้อยละ 10คงเหลือ 0.117 บาท ซึ่งเป็นไปตามมติที่ประชุมวิสามัญผู้ถือหุ้น ครั้งที่ 2/2557 เมื่อวันที่ 8 ธันวาคม 2557 และเป็นราคาที่มีการตกลงร่วมกันได้ โดยมีกำหนดระยะเวลาการชำระเงินภายใน 15 วัน ครบกำหนดวันที่ 12 ตุลาคม 2558
ทั้งนี้ บริษัทจะนำเงินเพิ่มทุนที่ได้ไปใช้สำหรับ
1. ชำระคืนเงินกู้ยืมสถาบันการเงิน
2. ชำระเงินเพิ่มทุนตามสัดส่วนใน Glory Acme Co., Ltd. (GA) ซึ่งเป็นบริษัทร่วมทุน เพื่อทำธุรกิจอสังหาริมทรัพย์ที่ประเทศอังกฤษ โดยเริ่มต้นโครงการแรก ชื่อ “The Sherwood” ซึ่ง GA ประสบความสำเร็จในการเข้าทำสัญญาเช่าที่ดิน 145 ปี บนถนนเชอร์วูด (Sherwood Street)กับ Crown Estate หรือสำนักงานทรัพย์สินส่วนพระมหากษัตริย์ ประเทศอังกฤษ เพื่อทำโครงการห้องชุดพักอาศัย (Condominium) สูง 8 ชั้นจำนวน 48 ยูนิต มีมูลค่าโครงการ 7 พันกว่าล้านบาท ซึ่งได้วางแผนเปิดขายโครงการ Sherwood ภายในไตรมาส 4 ของปี 2558 และคาดว่าจะเปิดขายพร้อมกันทั้งในอังกฤษ, ไทยและประเทศในเอเชีย
3. ส่วนที่เหลือเพื่อเป็นเงินทุนหมุนเวียนและเพื่อลงทุนในธุรกิจอสังหาริมทรัพย์ซึ่งเป็นธุรกิจหลักของบริษัทต่อไป ทั้งนี้อาจมีการปรับเปลี่ยนการใช้เงิน ภายใต้การพิจารณาที่มุ่งเน้นถึงประโยชน์สูงสุดเป็นสำคัญ
ส่วนการเสนอขายหุ้นให้บุคคลในวงจำกัด (Private Placement) นั้น บริษัทยืนยันว่าได้ดำเนินการจัดสรรหุ้นเพิ่มทุนให้แก่บุคคลในวงจำกัด ที่เป็นไปตามมติที่ประชุมวิสามัญผู้ถือหุ้นครั้งที่ 2/2557 เมื่อวันที่ 8 ธันวาคม 2558 ที่มีผู้ถือหุ้นลงมติเห็นด้วย คิดเป็นร้อยละ 97.49% ของจำนวนหุ้นทั้งหมดของผู้เข้าร่วมประชุมและมีสิทธิ์ออกเสียง 
“คณะกรรมการขอยืนยันว่าเรายึดประโยชน์สูงสุดของบริษัทเป็นที่ตั้งและคำนึงถึงผลกระทบรอบด้านต่อผู้ถือหุ้นเป็นอย่างดี เราจึงเลือกที่จะทะยอยจัดสรรเท่าที่จำเป็นเร่งด่วนไปก่อน รวมทั้งการจัดสรรหุ้น PP ในครั้งนี้ บริษัทฯ ก็เลือกจัดสรรในปริมาณที่จำเป็นเท่านั้นและทำการเสนอยกเลิกการจัดสรรหุ้น PP ส่วนที่เหลือ อีกจำนวน 14,915 ล้านหุ้นซึ่งจะขออนุมัติต่อที่ประชุมวิสามัญผู้ถือหุ้น ครั้งที่ 2/2558 ที่จะมีขึ้นวันที่ 13 พฤศจิกายน 2558 ต่อไป”
“อีกทั้งราคาหุ้นเพิ่มทุนแบบเฉพาะเจาะจงที่บริษัทฯ เสนอขายให้แก่นักลงทุนทั้ง 4 ราย ที่ราคา 0.117 บาทต่อหุ้น มีราคาที่สูงกว่า 300% เมื่อเทียบกับราคาใช้สิทธิ 0.039 บาทต่อหุ้น ของหุ้นเพิ่มทุนที่โอนสิทธิได้ (TSR) ที่จัดสรรให้แก่ผู้ถือหุ้นเดิมตามสัดส่วน หาใช่ตามที่นักลงทุนหลายรายเข้าใจผิดไม่”
“บริษัทพร้อมชี้แจงทุกคำถามและข้อสงสัยของ ตลท. และ กลต. ในทุกๆประเด็น บริษัทฯ ได้ตระหนักและเอาใจใส่ผู้ถือหุ้นปัจจุบันของบริษัทฯเป็นอย่างดี และบริษัทฯ ขอเรียนยืนยันว่าได้ดำเนินการไปอย่างถูกต้องตามกฎเกณฑ์ กฎหมาย วัตถุประสงค์ ข้อบังคับบริษัท และเป็นไปตามมติที่ประชุมผู้ถือหุ้นทุกประการ ด้วยความสุจริตและรอบคอบเพื่อประโยชน์สูงสุดของบริษัท” ดร.ญาณกร กล่าว
ส่วนหลักเกณในการจัดสรรหุ้นกู้แปลงสภาพนั้น บริษัทจะออกและเสนอขายหุ้นกู้แปลงสภาพต่อผู้ลงทุนในวงจำกัด ที่เป็นผู้ลงทุนสถาบัน ในประเทศ และต่างประเทศ เท่านั้น โดยไม่ประสงค์ที่จะเสนอขายให้แก่บุคคลธรรมดา ซึ่งรายละเอียดที่เกี่ยวข้องขึ้นอยู่กับสภาวะตลาดในช่วงเวลาที่มีการเสนอขายภายใต้ผลประโยชน์ที่ดีที่สุดของผู้ถือหุ้น
โดยคาดว่าสัดส่วน Warrant ที่จะจัดสรรนั้น สัดส่วน 6 หุ้นเดิมต่อ 1 ใบสำคัญแสดงสิทธิ์ ซึ่งจะจัดสรรก่อนออกหุ้นกู้แปลงสภาพ
อนึ่ง วานนี้ (5 ต.ค.)  ก.ล.ต.ให้ POLAR ส่งเอกสารและชี้แจงข้อมูลทั้งหมดภายใน 7 วัน พร้อมออกคำสั่งไม่ให้การอนุญาตเป็นผลสำหรับการเสนอขายหุ้นเพิ่มทุนให้แก่นักลงทุนแบบเฉพาะเจาะจง (Private Placement: PP) ของ POLAR จนกว่าจะมีคำสั่งเปลี่ยนแปลงเป็นอย่างอื่น